25 साल पहले जब भीम सिंह ने नौकरी छोड़ी, उसके बाद उन्होंने बाइक और कार रिपेयरिंग का एक छोटा सा वर्कशॉप खोला। पर इस पूरे समय में उनका सपना एक पल के लिए भी आँखों से ओझल नहीं हुआ। तभी अचानक उनके सपने को स्टार्टअप इंडिया का हवा लगी। स्टार्टअप इंडिया से प्रेरित होकर भीम सिंह ने ऐसी इलेक्ट्रिक बाइक बना दी है, जिसकी चर्चा पूरे प्रदेश में हो रही है। अगर इस बाइक का व्यावसायिक उत्पादन कामयाब हुआ तो पॉल्यूशन और उर्जा संकट की चिंता किए बिना, बेहद सस्ती कीमतों पर ये बाइक सड़कों पर सरपट फर्राटे भरने को तैयार होगी। मध्यप्रदेश के रतलाम शहर के गायत्री मंदिर रोड पर गायत्री इंजिनियरिंग वर्क्स नाम से बाईक और कार रिपेयरिंग का वर्कशॉप चलाने वाले 47 वर्षीय मैकेनिक भीम सिंह राजपूत अपने सपनों की बाइक बनाने में पिछले छह माह से दिन रात लगे हुए हैं। उनका मानना है कि अगले तीन माह में वह इस बाईक को पूरी तरह तैयार कर इसे सवारी के लिए सडकों पर उतार देंगे। हालांकि इससे पहले वह कई बार बाइक का ट्राईल रन कर चुके हैं, लेकिन बार-बार कुछ नया करने के लिए इसे अंतिम रूप देने में अभी थोड़ा सब्र से काम ले रहे हैं।